ประกันภัยไตรมาสแรกกำไรฝืด
จ่ายภาษีเงินได้นิติบุคคลอ่วมปรับพอร์ตรถยนต์เลิกรับเอง
18 ส.ค. 2554

จ่ายภาษีเงินได้นิติบุคคลอ่วมปรับพอร์ตรถยนต์เลิกรับเอง
ผลดำเนินงานไตรมาสแรกของบริษัทประกันยังสอบผ่าน รอลุ้นไตรมาส 2 พิษสึนามิญี่ปุ่น 
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ กล่าวว่า ไตรมาสแรกที่ผ่านมาบริษัทมีกำไรสุทธิ 16 ล้านบาท ลดลงเมื่อเทียบกับงวดเดียวกันของปีก่อนที่มีกำไรสุทธิ 21 ล้านบาท 
ทั้งนี้ บริษัทมีกำไรจากการดำเนินงานเพิ่มขึ้น 8.5 ล้านบาท คิดเป็น 29% และมีกำไรจากการลงทุนเพิ่มขึ้น 6.28 ล้านบาท หรือ 20% แต่เนื่องจากกฎเกณฑ์การคำนวณภาษีเงินได้นิติบุคคล และการปรับอัตราภาษีเข้าสู่สภาวะปกติ 30% หลังจากได้รับการลดหย่อนอัตรา 25% ตั้งแต่ปี 2551-2553 ทำให้บริษัทมีภาระต้องเสียภาษีเงินได้นิติบุคคลถึง 18.5 ล้านบาท
น.ส.มาลินี เลี่ยวไพรัตน์ กรรมการผู้จัดการ บริษัท บางกอกสหประกันภัย เปิดเผยว่า ในไตรมาสแรกที่ผ่านมาบริษัทมีผลกำไรสุทธิ 23 ล้านบาท เพิ่มขึ้น 16 ล้านบาท หรือ 238% เนื่องจากมีกำไรจากการรับประกันภัย เพิ่มขึ้นจากปีก่อน 21 ล้านบาท หรือ 233%
นายปิติพงศ์ พิศาลบุตร กรรมการผู้อำนวยการ บริษัท นวกิจประกันภัย กล่าวว่า ในส่วนของบริษัทมีกำไรสุทธิ 51 ล้านบาท เพิ่มขึ้น 11 ล้านบาท หรือ 28% เมื่อเทียบกับงวดเดียวกันของปีก่อน โดยมีกำไรจากการรับประกันเพิ่มขึ้นจากปีก่อน 11 ล้านบาท หรือ 106% 
นายสมบุญ ฟูศรีบุญ กรรมการผู้อำนวยการ บริษัท นำสินประกันภัย กล่าวว่า ไตรมาสแรกบริษัทมีกำไรสุทธิ 39 ล้านบาท เพิ่มขึ้น 2,985% เมื่อเทียบกับช่วงเดียวกันของปีก่อนที่กำไร 1 ล้านบาท โดยมีกำไรจากการขายทรัพย์สิน 119 ล้านบาท 
ขณะที่เบี้ยประกันที่ถือเป็นรายได้ลดลง รวมถึงหนี้สูญและหนี้สงสัยจะสูญมีจำนวนเพิ่มขึ้น 35 ล้านบาท นอกจากนี้ภาษีเงินได้นิติบุคคลที่ต้องจ่ายมีจำนวนเพิ่มขึ้น 44 ล้านบาท
นายเรืองเดช ดุษฎีสุรพจน์ ประธานกรรมการบริหารและกรรมการผู้จัดการ บริษัท สินมั่นคงประกันภัย กล่าวว่า บริษัทมีกำไรสุทธิในไตรมาสแรก 151 ล้านบาท เพิ่มขึ้น 45% 
นายสุชาติ ไตรศิริเวทวัฒน์ กรรมการผู้อำนวยการ บริษัท อินทรประกันภัย กล่าวว่า ไตรมาสแรกมีกำไรสุทธิ 4.7 ล้านบาท เพิ่มขึ้นจากงวดเดียวกันของปีก่อนที่ขาดทุนสุทธิ 6 ล้านบาท 
ทั้งนี้ เพราะบริษัทได้มีการปรับสัดส่วนการรับประกันภัยรถยนต์เองลง จำนวนเบี้ยประกันภัยต่อจึงเพิ่มขึ้น และทำให้รายได้ค่าบำเหน็จรับจากการเอาประกันภัยต่อเพิ่มขึ้นมาก